b'\n_START_ARTICLE_\nImre Soo\xc3\xa4\xc3\xa4r\n_START_PARAGRAPH_\nImre Soo\xc3\xa4\xc3\xa4r (s\xc3\xbcndinud 13. m\xc3\xa4rtsil 1969 Tallinnas) on Eesti ettev\xc3\xb5tja ja poliitik, endine Riigikogu liige.\n_START_SECTION_\nHaridus\n_START_PARAGRAPH_\nImre Soo\xc3\xa4\xc3\xa4r l\xc3\xb5petas 1987. aastal Kingissepa 1. Keskkooli. Aastatel 1987\xe2\x80\x931989 \xc3\xb5ppis ta Tallinna Pedagoogilise Instituudi kultuuriteaduskonnas ja 1992\xe2\x80\x931993 Toronto Lennukoolis. Alates 2007. aastast \xc3\xb5pib ta Eesti Muusika- ja Teatriakadeemia kompositsiooniosakonnas.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nImre Soo\xc3\xa4\xc3\xa4r on t\xc3\xb6\xc3\xb6tanud Toronto Eesti Raadio peatoimetajana aastatel 1994\xe2\x80\x931996, Giant Productionsi peaprodutsendina 1992\xe2\x80\x931996 ja O\xc3\x9c P\xc3\xa4daste juhatuse esimehena 1996\xe2\x80\x932003.\n_START_SECTION_\nPoliitiline tegevus\n_START_PARAGRAPH_\nImre Soo\xc3\xa4\xc3\xa4r oli 2002\xe2\x80\x932006 Res Publica liige. 2006\xe2\x80\x932018 kuulus Reformierakonda._NEWLINE_Soo\xc3\xa4\xc3\xa4r oli 1996\xe2\x80\x932003 Muhu vallavolikogu liige. Ta oli X Riigikogu, XII Riigikogu ja XIII Riigikogu liige._NEWLINE_Riigikogu juhatuse otsusega sai Imre Soo\xc3\xa4\xc3\xa4r XII Riigikogu liikmeks alates 2011. aasta 6. aprillist justiitsminister Kristen Michali asendusliikmena._NEWLINE_Alates 8. maist 2007 on ta Rahvusooperi Estonia n\xc3\xb5ukogu liige. Alates 2007. aastast on ta Euroopa Julgeoleku- ja Kaitseassamblee delegaat, tehnoloogia ja \xc3\xb5huruumi komisjoni liige; alates 2007. aastast on ta AS Saarte Liinid n\xc3\xb5ukogu liige._NEWLINE_Alates 2011 on ta (EMPA) Vahemere Liidu Parlamentaarse Assamblee Eesti delegatsiooni esimees._NEWLINE_Ta kandideeris 2015. aasta Riigikogu valimistel  valimisringkonnas nr 2 ja sai 2102 h\xc3\xa4\xc3\xa4lt, kuid valituks ei osutunud. Ta sai XIII Riigikogu liikmeks Keit Pentus-Rosimannuse asendusliikmena ning lahkus Riigikogust p\xc3\xa4rast Taavi R\xc3\xb5ivase teise valitsuse volituste l\xc3\xb5ppu 23. novembril 2016.'